Illum, il-Kummissarju għall-Edukazzjoni, il-Kultura, iż-Żgħażagħ u l-Isport, Tibor Navracsics, qed jospita avveniment ta' livell għoli biex jiċċelebra t-30 sena ta' eċċellenza fit-tagħlim u r-riċerka dwar l-UE. L-attivitajiet Jean Monnet jagħmlu parti mill-programm Erasmus+. Dawn huma maħsuba biex jippromwovu l-eċċellenza fl-istudji Ewropej fil-livell tal-edukazzjoni għolja madwar id-dinja, u biex jinġiebu flimkien akkademiċi, riċerkaturi u dawk li jfasslu l-politika. Bejn l-1989 u l-2019, l-Attivitajiet Jean Monnet appoġġaw aktar minn 1,000 università f'madwar 100 pajjiż biex b'hekk setgħu joffru korsijiet dwar l-istudji Ewropej bħala parti mill-kurrikuli tagħhom, li minnhom bħalissa qed jibbenefikaw 300,000 student kull sena. Il-Kummissarju Navracsics stqarr: “ It-30 sena anniversarju tal-Attivitajiet Jean Monnet qed niċċelebrawh fi żmien meta dawn huma meħtieġa aktar minn qatt qabel. . Dawn l-attivitajiet jiġġeneraw għarfien li jsaħħaħ l-Unjoni Ewropea u jtejjeb il-fehim tal-integrazzjoni Ewropea, b'mod partikolari fost iż-żgħażagħ. Il-pass li jmiss hu li dawn l-attivitajiet jiġu estiżi għall-iskejjel. It-tagħlim dwar l-Unjoni Ewropea sa minn età bikrija jgħin biex iż-żgħażagħ ikollhom is-setgħa li jsiru ċittadini Ewropej infurmati u impenjati fil-proċessi demokratiċi li jiffurmaw il-futur tagħha. L-Attivitajiet Jean Monnet jgħinu biex il-proġett Ewropew isir aktar tanġibbli u reżiljenti.” Kull sena, l-Attivitajiet Jean Monnet jiffinanzjaw aktar minn 250 miżura ġdida li jinvolvu madwar 9,000 lettur universitarju u ħafna nies u istituzzjonijiet oħrajn. S'issa ġew appoġġjati aktar minn 5,000 azzjoni. Sa mit-tnedija tagħha fl-1989, l-inizjattiva wasslet għal eluf ta' pubblikazzjonijiet ta' riċerka fil-qasam tal-istudji Ewropej li jkopru għadd ta' dixxiplini u oqsma ta' politika, inkluż il-liġi Ewropea, l-istorja tal-integrazzjoni Ewropea, l-innovazzjoni, l-impjiegi, id-difiża, il-migrazzjoni, il-kura tas-saħħa, l-enerġija, it-trasport u l-azzjoni klimatika. Ħafna minn dan l-għarfien avvanzat deher f'ġurnali ta' livell għoli u f'diversi fora li jinfurmaw il-politika, li jinfluwenzaw id-dibattitu u li jappoġġaw tfassil aħjar tal-politika fuq livell nazzjonali u Ewropew, u b'hekk jagħmlu differenza fil-ħajja u fl-opportunitajiet tan-nies. L-Attivitajiet Jean Monnet saru tassew globali: fl-2018, 60 % tal-1,300 applikazzjoni għall-għotjiet ġew minn pajjiżi barra mill-Unjoni Ewropea. Il-proposta tal-Kummissjoni Ewropea għall-Programm Erasmus (2021-2027) tal-futur tipprevedi l-estensjoni tal-Attivitajiet Jean Monnet għal setturi oħra tal-edukazzjoni, b'mod partikolari għall-iskejjel, ħalli jiżdied l-għarfien fost iż-żgħażagħ dwar l-Unjoni Ewropea. Kuntest L-Attivitajiet Jean Monnet, imsemmija għal Jean Monnet (1888-1979), wieħed tal-missirijiet fundaturi tal-Unjoni Ewropea, huma parti mill-programm Ewropew Erasmus+, li jappoġġa l-edukazzjoni, it-taħriġ, iż-żgħażagħ u l-isport. Dawn l-attivitajiet huma miftuħa għall-akkademiċi minn kwalunkwe istituzzjoni ta' edukazzjoni għolja rikonoxxuta uffiċjalment, li tgħin biex it-tagħlim u r-riċerka relatati mal-Unjoni Ewropea jaslu wkoll f'pajjiżi fejn l-għarfien huwa limitat ħafna. Dawk li jirċievu l-għotjiet Jean Monnet għandhom il-libertà akkademika kollha u mistennija jipproduċu ħidma indipendenti u rigoruża xjentifikament. L-attivitajiet Jean Monnet jappoġġaw ukoll diversi istituzzjonijiet magħżula fl-Ewropa biex isegwu l-eċċellenza fl-istudji u r-riċerka Ewropej. L-avveniment tal-lum fi Brussell hu parti mill-kampanja tal-Kummissjoni Ewropea li tiċċelebra t-tliet deċenji ta' kisbiet mill-Attivitajiet Jean Monnet. Din il-kampanja se tintemm fl-aħħar tal-2019, b'mijiet ta' avvenimenti u attivitajiet madwar id-dinja li matulhom il-benefiċjarji tal-passat u dawk attwali tal-Attivitajiet Jean Monnet qed jaħtfu l-okkażjoni tat-30 anniversarju biex jagħmlu dibattiti, konferenzi, sessjonijiet ta' ħidma, u attivitajiet oħra għall-istudenti, għal dawk li jfasslu l-politika u għaċ-ċittadini. Għal aktar tagħrif Skeda informattiva Sit web ta' Erasmus+/Jean Monnet Skeda informattiva ta' Sibiu — Ninvestu fiż-żgħażagħ